Onderstebo gans het net gespog, sê kennersFoto: Vincent Cornelissen/Instagram Verskeie sosialemediagebruikers het kop gekrap ná amateurfotograaf Vincent Cornelissen ŉ foto van ŉ onderstebo gans op sy Instagram-blad geplaas het. Hy het die foto al in Maart in Arnhem in Nederland geneem, maar die foto het onlangs weer opslae gemaak. Talle gebruikers wou weet wat op aarde die gans mee besig is en of die gans dalk ongesteld is. Cornelissen het almal verseker dat die jong gans beslis gesond was en dat hy net sy vriende wou beïndruk met sy nuwe toertjie. Die beweging staan in Engels bekend as “whiffling” en word gebruik wanneer voëls vinnig na benede stort en dan ŉ sig-sag-patroon uitvoer. Dit is vermoedelik ŉ verdedigingsmeganisme teen roofdiere. “Hulle doen dit ook om by hul vriende te spog, byvoorbeeld ‘kyk na my!’” het Cornelissen bygevoeg. ŉ Professor van Istanboel-universiteit het selfs pyle op sy foto bygevoeg om sy studente meer te leer oor aërodinamika. A post shared by Vincent TC (@vtcornelissen)